En 61-årig mand er død efter en ulykke på Sindal Station, hvor han netop var ankommet med toget. Da manden steg af toget, vaklede han på benene, og da toget skulle til at køre, faldt han på perronen og endte nede under toget. Det har vidner på stedet forklaret. - Chaufføren så ikke, at manden var faldet, så toget trillede hen over hans ene ben, som blev kørt af, siger Jess Falberg, der er vagtchef ved Nordjyllands Politi. Ulykken skete klokken 17.09, og manden døde kort tid efter i ambulancen. Flere vidner var til stede på perronen, da ulykken skete, og de så manden falde under toget. Mandens pårørende er underrettet. Togtrafikken var efterfølgende påvirket, og flere afgange blev aflyst. Klokken 20.30 kører togene atter ved Sindal Station.

Referat:
En mand mistede lørdag eftermiddag livet i en ulykke på Sindal Station.